Offer ar gyfer ymgysylltu
Offer ar gyfer ymgysylltu
Croeso i’r uned hon!
Fel y trafodwyd mewn unedau blaenorol, mae ymgysylltu â myfyrwyr yn rhan hanfodol o addysgu a dysgu llwyddiannus. Mae unedau blaenorol wedi archwilio dysgu gweithredol, technegau dysgu cynhwysol a dysgu ar-lein.
Yn yr uned hon, byddwn yn ystyried/l
1. Dysgu cyd-destunol
2. Y dysgwr fel adnodd 
3. Adrodd stori ar gyfer dysgu
4. Chwarae rôl
Crëwyd y cwrs: Mai 2024
Diweddarwyd diwethaf: Mawrth 2026


Dysgu cyd-destunol
Mae dysgu cyd-destunol yn ymwneud â chysylltu sefyllfaoedd bywyd go iawn i ddysgu myfyrwyr. Mewn llawer o ddisgyblaethau, bydd hyn yn trosi’n gysylltiadau i fyd gwaith, ond gall sefyllfaoedd bywyd go iawn fod yn ehangach o lawer na phrofiadau sy’n gysylltiedig â gwaith. Yn aml, caiff dysgu cyd-destunol ei gysylltu i asesu dilys, gan mai bwriad y ddau yw ymgysylltu â sefyllfaoedd “bywyd go iawn”.
Mae dwy agwedd i’w hystyried o ran dysgu gyd-destunol. Gall sefyllfaoedd go iawn, yn arbennig wrth eu perthnasu i feysydd gwaith neu broffesiwn penodol, ddarparu cyswllt rhwydd ar gyfer rhai myfyrwyr ond nid pob un. Nid yw cysylltu i fyd gwaith yn unig yn ddigon; yn hytrach maen werth ystyried sut mae pob myfyriwr unigol yn cysylltu i amgylchiadau o’r fath. Mewn geiriau eraill, nid dim ond gosod cyd-destun mewn perthynas â phwnc neu ddiddordeb myfyrwyr generig, ond yn hytrach i’r garfan neu unigolyn penodol.
Ar yr un pryd, mae’n rhy hawdd cwympo i fagl meddwl am y myfyriwr fel tabula rasa. Eto i gyd, mae gan bob myfyriwr ei wybodaeth, profiad ac arbenigedd ei hun i’w cyfrannu yn y dosbarth, i’w cymheiriaid ac i gynnwys modwl.
Dyma enghraifft o ddefnyddio astudiaethau achos y byd go iawn mewn Astudiaethau Busnes.
Trawsgrifiad fideo: Defnyddio astudiaethau achos byd go iawn yn eich dysgeidiaeth
Mewn Astudiaethau Busnes, ffordd amlwg o roi dysgu yn ei gyd-destun yw dadansoddi astudiaethau achos go iawn o strategaethau busnes llwyddiannus ac aflwyddiannus ac arwain myfyrwyr i drafod sut mae amodau economaidd a’r farchnad yn effeithio ar wneud penderfyniadau mewn busnes. 
Ni fyddai hyn yn syndod i unrhyw un sy’n addysgu’r pwnc. Fodd bynnag, mae’n rhy hawdd naill ai dewis astudiaethau achos y mae’r darlithydd yn gyfarwydd iawn â nhw, neu enghreifftiau sylfaenol/generig/adnabyddus, fel Blockbuster vs. Netflix neu Blackberry vs. Apple. I rai myfyrwyr bydd y rhain yn enghreifftiau sy’n ysgogi eu diddordeb ac sy’n berthnasol iddynt. 
Ac eto, gan ddibynnu ar y garfan, ni fydd hynny’n wir yn aml. Gall cael enghreifftiau o gwmnïau lleol greu mwy o ymdeimlad o gyd-destun i rai myfyrwyr; er enghraifft cwmni yswiriant Admiral yng Nghymru. Neu efallai bod rhai diwydiannau yn fwy perthnasol i’r garfan neu’r myfyrwyr penodol yn dibynnu ar eu diddordebau a’u huchelgeisiau.
Un ffordd hawdd i deilwra astudiaethau achos i garfan arbennig yw defnyddio holiadur ar ddiddordebau ac uchelgeisiau ar ddechrau modwl. Fel arall, gallwch gefnogi myfyrwyr i greu eu hastudiaethau achos eu hunain yn unol â’u diddordebau eu hunain.
Gall rhoi pethau mewn cyd-destun fynd o’i le os caiff ei seilio ar ddiddordebau generig neu dybiaethau ffals ynghylch yr hyn sy’n berthnasol i’r myfyrwyr, gan gynnwys lleoliad ffals. Er enghraifft, efallai byddai gan fyfyrwyr rhyngwladol fwy o ddiddordeb mewn astudiaethau achos sy’n perthnasu i’w mamwlad neu eu hardal. Neu efallai byddai gan fyfyriwr sy’n dymuno teithio, gweithio neu wirfoddoli dramor fwy o ddiddordeb mewn rhanbarthau penodol.


Cwis: Dysgu cyd-destunol
· Mae’r cwis hwn yn cynnwys tri chwestiwn dewis lluosog.
· Rhaid i chi ateb y tri chwestiwn yn gywir i symud ymlaen i’r adran nesaf.
· Cewch roi cynnig ar gyrraedd y sgôr pasio gymaint o weithiau ag y mynnwch.

1. Gall rhoi pethau mewn cyd-destun fynd o’i le os yw’n dibynnu ar ddiddordebau generig neu dybiaethau ffals ynghylch yr hyn sy’n berthnasol i’r myfyrwyr, gan gynnwys lleoliad ffals.
a. Cywir
b. Anghywir
2. Pam ei fod yn hanfodol ystyried cysylltiad pob myfyriwr unigol â sefyllfaoedd bywyd go iawn mewn dysgu cyd-destunol?
a. Oherwydd ei fod yn symleiddio’r broses addysgu
b. Oherwydd ei fod yn sicrhau diddordeb generig myfyrwyr
c. Oherwydd bod myfyrwyr yn tabulae rasae
d. Oherwydd bod gan fyfyrwyr unigol wybodaeth a phrofiadau unigryw
3. Sut all darlithwyr deilwra astudiaethau achos i garfan benodol?
a. Trwy ddethol enghreifftiau adnabyddus a generig yn unig
b. Trwy osgoi defnyddio holiaduron
c. Trwy dybio bod gan fyfyrwyr ddiddordebau generig
d. Trwy ddefnyddio holiadur ar ddiddordebau ac uchelgeisiau ar ddechrau modwl


Y dysgwr fel adnodd
Nid yw creu perthnasedd yn rhywbeth y dylai’r tiwtor yn unig fod yn gyfrifol amdano. Mae gan bob myfyriwr ym mhob dosbarth brofiad, arbenigedd ac enghreifftiau i’w cyfrannu at ddysgu; eu dysgu eu hunain ac eraill.
Mae cysyniad “dysgwr fel adnodd” yn pwysleisio’r syniad bod dysgwyr yn berchen ar fewnwelediadau gwerthfawr, profiadau, a medrau sy’n gallu cyfrannu i’r broses ddysgu. 
Mae hyn yn newid o ddulliau traddodiadol dan arweiniad athro i fodelau addysg sy’n canolbwyntio ar y dysgwr ac sy’n gyfranogol.
Dyma rai enghreifftiau o sut gall profiadau personol myfyrwyr gyfoethogi’r broses ddysgu a darparu safbwyntiau unigryw ar wahanol bynciau.
Trawsgrifiad fideo: Harneisio profiadau bywyd go iawn ar gyfer dysgu
Er enghraifft, mae gan ddysgwr sy’n arweinydd shifft yn McDonald’s gyfoeth posibl o brofiad o reoli ymarferol, datrys gwrthdaro a gwasanaeth cwsmeriaid. Yn yr un modd, mae gan ddysgwr sy’n Arweinydd gwirfoddol gyda’r Sgowtiaid (Skip) brofiad a gwybodaeth am addysgu ymarferol, arweinyddiaeth a chefnogaeth. Yn sicr, mae pob myfyriwr brofiadau o fod yn gwsmeriaid, yn ddysgwyr mewn gwahanol ffyrdd, yn ddefnyddwyr y rhyngrwyd, ac ati.  
 Yn dibynnu ar eich pwnc arbennig, gall defnyddio profiadau dysgwyr fel adnodd fod yn hawdd ac yn ddidrafferth, neu gall alw am fwy o greadigrwydd. Er enghraifft, efallai y bydd myfyriwr sydd â phartner yn y lluoedd arfog yn gallu rhannu teimladau, rhwystrau a phryderon personol (boed yn uniongyrchol neu’n ddienw) gyda chymheiriaid i’w helpu i ddeall/dyneiddio profiad dibynyddion a phobl nad ydynt yn ymladdwyr mewn brwydrau hanesyddol.
Y prif rwystrau sydd ynghlwm wrth roi dysgwyr mewn sefyllfa i weld eu hunain yn ddigon gwybodus i gyfrannu at eu dysgu eu hunain ac eraill yw diffyg hyder, ac yn ail, diffyg adfyfyrio ar eu profiadau fel dysgwr.
Caiff y ddau eu hwyluso gan drafodaeth agored, gyda’r dysgwyr fel grŵp yn cyflwyno’r cysyniad o ddysgwr fel adnodd, a’u helpu i weld eu hunain mewn rôl ‘athro’ mewn perthynas â’u cymheiriaid. Yn ychwanegol, mae’n hanfodol cefnogi myfyrwyr wrth iddynt gydnabod eu dysgu eu hunain tu allan i’r dosbarth neu gymwysterau ffurfiol, gan eu rhoi mewn sefyllfa i allu adnabod eu potensial eu hunain i rannu gwybodaeth, safbwyntiau a lleisio profiad.
Mae cyflwyno ymarferion adfyfyriol lle gall myfyrwyr feddwl am eu hoff ddulliau dysgu, eu cryfderau, a meysydd i'w gwella yn gam cyntaf defnyddiol i'w cefnogi i nodi'r dysgu a'r wybodaeth y maent yn eu cyflwyno i'r dosbarth.<0} Gellid gwneud hyn trwy ddyddlyfr neu drafodaethau dosbarth.
Mae trefnu addysgu cymheiriaid neu arddangosiadau dysgu lle gall myfyrwyr weld a phrofi’n uniongyrchol gwerth dysgu gan eu cymheiriaid yn helpu i ddangos potensial eich dysgu eich hun.
Gall gofyn i fyfyrwyr ddarparu enghreifftiau o’u bywydau eu hunain lle maent wedi dangos y gallu i ddysgu’n annibynnol neu ddatrys problemau eu helpu i weld eu bod eisoes yn meddu ar rinweddau dysgwr medrus.
Mae rhoi’r dysgwr wrth y llyw yn rhoi mwy o gyfleoedd iddynt ymgysylltu ac mae’n rhoi’r dysgu mewn cyd-destun ar lefel bersonol.


Cwis: Y dysgwr fel adnodd
· Mae’r cwis hwn yn cynnwys tri chwestiwn dewis lluosog. 
· Rhaid i chi ateb y tri chwestiwn yn gywir i symud ymlaen i’r adran nesaf.
· Cewch roi cynnig ar gyrraedd y sgôr pasio gymaint o weithiau ag y mynnwch.

1. Pam bod ymdrin â diffyg hyder ac adfyfyrio ymhlith myfyrwyr yn bwysig o ran eu rôl fel adnodd yn y broses ddysgu?
a. I annog cystadleuaeth ymhlith y dysgwyr
b. I feithrin model addysg sy’n canolbwyntio ar y dysgwr ac addysg gyfranogol
c. I leihau rôl yr athro yn y broses ddysgu
d. I annog yn erbyn cydweithio gyda chymheiriaid
2. Mae ymarferion adfyfyriol, fel dyddlyfr neu drafodaethau dosbarth, yn offer defnyddiol i helpu myfyrwyr i adnabod eu hoff ddulliau dysgu, eu cryfderau, a meysydd i'w gwella.
a. Cywir
b. Anghywir
3. Beth yw’r strategaeth ddefnyddiol a awgrymir i gyflwyno cysyniad y “dysgwr fel adnodd”?
a. Annog dysgwyr i beidio â chynnal trafodaethau agored
b. Osgoi ymarferion adfyfyriol
c. Trefnu arddangosiadau addysgu neu ddysgu gan gymheiriaid
d. Lleihau cyfleoedd i ymgysylltu ar gyfer dysgwyr


Adrodd stori ar gyfer dysgu
Mae adrodd stori wedi bod yn elfen o addysgu ers i ni ddechrau cofnodi addysgu ffurfiol. Dros y 25 mlynedd diwethaf, mae ei bwysigrwydd mewn addysg uwch wedi cael ei gydnabod yn fwy a mwy.
I lawer o athrawon addysg uwch defnyddir adrodd stori mewn ffordd ad hoc a phersonol. Er enghraifft, wrth roi enghraifft o’u harfer neu brofiad eu hunain. Fodd bynnag, gellir defnyddio adrodd stori mewn enghreifftiau mwy pwrpasol a ffurfiol i gefnogi dysgu myfyrwyr.
Heddiw, wrth drafod adrodd stori rhaid i ni ddweud y gwahaniaeth rhwng adrodd stori ddigidol ac adrodd stori mewn person. Er bod y ddau yn defnyddio’r un technegau sylfaenol, mae’r ffordd y cânt eu cyflwyno, yr offer a ddefnyddiant a’r ffordd rydym yn eu defnyddio gyda myfyrwyr yn amrywio’n sylweddol.
Gall adrodd stori helpu i:
· Wella ymarfer adfyfyriol a datblygiad proffesiynol: Cydnabyddir bod straeon yn offer defnyddiol ar gyfer arfer adfyfyriol a datblygiad proffesiynol.
· Cefnogi ymgysylltu a chymhwyso cysyniadau heriol: Mae straeon yn helpu i gyrraedd nofisiaid mewn ffyrdd na all dulliau addysgu traddodiadol, gan ddod â gwybodaeth annhebyg yn fyw a hwyluso cymhwyso a dysgu cysyniadau heriol mewn gwahanol barthau.
· Hyrwyddo datblygiad gyrfa: Gellir defnyddio adrodd stori fel offeryn i amlygu datblygiad gyrfa a chyfoethogi arfer proffesiynol.
· Cyfoethogi dysgu myfyrwyr: Defnyddio adrodd stori i ymgysylltu â dysgwyr a rhannu gwybodaeth gyfoethogi dysgu myfyrwyr a hyrwyddo’r defnydd o straeon a hanesion personol i ennyn diddordeb dysgwyr.
Creu stori
Dilynwch y camau hyn i greu stori effeithiol.
Cam 1: Adnabod amcanion dysgu
· Diffiniwch yn glir y goliau neu gysyniadau addysgol mae arnoch eisiau eu cyfleu trwy’r stori.
· Sicrhewch fod y stori’n alinio gyda’r deilliannau dysgu penodol rydych am eu cyflawni.
Cam 2: Deall eich cynulleidfa
· Ystyriwch gefndir addysgol, diddordebau, a dewisiadau eich myfyrwyr.
· Dylech deilwra’r stori i fod yn berthnasol a diddorol i’r grŵp dysgwyr penodol.
Cam 3: Dewis pwnc penodol
· Dewiswch bwnc sy’n alinio gyda’r cwricwlwm ac amcanion dysgu.
· Ystyriwch gymwysiadau neu senarios yn y byd go iawn sy’n dangos pwysigrwydd y pwnc.
Cam 4: Datblygu cymeriadau a lleoliad
· Crëwch gymeriadau sy’n cynrychioli gwahanol safbwyntiau neu rolau sy’n gysylltiedig â’r pwnc.
· Sefydlwch leoliad sy’n cyfoethogi’r cyd-destun a pherthnasedd y cynnwys addysgol.
Cam 5: Llunio plot clir
· Datblygwch stori sy’n dilyn cyfres resymegol ac yn cefnogi’r amcanion dysgu.
· Cyflwynwch wrthdaro neu her ganolog sy’n caniatáu i’r cysyniadau allweddol gael eu harchwilio.
Cam 6: Integreiddio cynnwys addysgol
· Ymgorfforwch gysyniadau, damcaniaethau neu egwyddorion allweddol yn y naratif.
· Defnyddiwch brofiadau cymeriadau yn enghraifft o gymhwysiad gwybodaeth academaidd.
Cam 7: Hyrwyddo meddwl beirniadol
· Dylech gynnwys elfennau sy’n annog myfyrwyr i feddwl yn feirniadol am y pwnc.
· Gofynnwch cwestiynau neu gyflwyno senarios sy’n annog adfyfyrio a dadansoddi.
Cam 8: Annog rhyngweithio
· Meithrinwch ymgysylltiad myfyrwyr trwy ymgorffori cyfleoedd i drafod neu adfyfyrio yn ystod ac ar ôl y stori.
· Anogwch fyfyrwyr i rannu eu mewnwelediadau, gofyn cwestiynau, neu gymryd rhan mewn gweithgareddau cysylltiedig.
Cam 9: Darparu gweithgareddau dilynol
· Dyluniwch weithgareddau neu aseiniadau sy’n atgyfnerthu’r cysyniadau a gyflwynwyd yn y stori.
· Gallai’r gweithgareddau hyn gynnwys trafodaethau, astudiaethau achos, ymarferion datrys problemau, neu brosiectau
Gwyliwch yr enghraifft hon: Break the Chain - a digital story by Nancy Sweet (mae'r fideo hwn ar gael yn Saesneg yn unig).
Adrodd stori yn ddigidol
Dros yr 20 mlynedd diwethaf, mae Adrodd stori yn ddigidol wedi dod i’r amlwg fel ychwanegiad cadarnhaol i arsenal athrawon. Mae stori ddigidol yn defnyddio amlgyfrwng yn effeithiol i gyflwyno stori, gan alluogi i fyfyrwyr ddilyn y naratif trwy ddelweddau yn ogystal â thrwy destun.
Sut i greu stori ddigidol
Yn ogystal â’r camau uchod, mae’n rhaid i chi ystyried yr elfen ddigidol.
· Dewis offer adrodd stori digidol: Dewiswch offer digidol priodol yn seiliedig ar eich dewisiadau, arbenigedd, a chymhlethdod eich stori.
· Casglu elfennau amlgyfrwng: Casglwch ddelweddau, fideos, clipiau sain, ac elfennau amlgyfrwng eraill sy’n cyfoethogi eich stori. Sicrhewch eu bod yn alinio â’r naratif ac yn cyfrannu at y neges gyffredinol.
· Sgriptio eich stori: Ysgrifennwch sgript neu amlinelliad sy’n arwain y naratif neu destun yn eich stori ddigidol. Ystyriwch sut mae pob elfen amlgyfrwng yn cyfrannu at lif y stori.
· Creu bwrdd stori: Trefnwch eich elfennau amlgyfrwng yn fwrdd stori. Bydd hyn yn gweithredu fel canllaw gweledol, gan eich helpu i roi delweddau, fideos a thestun mewn trefn resymegol.
· Recordio troslais: Os yw eich stori ddigidol yn cynnwys troslais, recordiwch eich llais gan ddefnyddio microffon neu defnyddiwch offer testun i leferydd sydd ar gael mewn rhai platfformau adrodd stori digidol.
· Rhoi eich stori ddigidol at ei gilydd: Defnyddiwch eich dewis offeryn digidol i ddechrau rhoi eich stori at ei gilydd. Dylech gynnwys delweddau, fideos a thestun yn ôl eich bwrdd stori. Talwch sylw i drawsnewidiadau ac amseru.
· Ychwanegu elfen ryngweithiol: Os ydych yn defnyddio platfformau sy’n cefnogi elfennau rhyngweithiol, ystyriwch ymgorffori elfennau y gellir eu clicio, cwisiau, neu nodweddion rhyngweithiol eraill i ennyn diddordeb eich cynulleidfa.
· Ymgorffori cerddoriaeth gefndir: Cyfoethogwch effaith emosiynol eich stori ddigidol drwy ychwanegu cerddoriaeth gefndir. Sicrhewch ei bod yn cyd-fynd â naws a thôn eich naratif.
· Adolygu a golygu: Adolygwch eich stori ddigidol i sicrhau profiad cydlynol a diddorol. Gwiriwch am gamgymeriadau, trawsnewidiadau lletchwith, neu broblemau o ran elfennau amlgyfrwng.
Awgrym!
Mae eich manylion PCYDDS yn rhoi mynediad i chi at Adobe Express, lle gallwch greu straeon digidol yn rhwydd.
Hefyd, gall offer AI Cynhyrchiol fod yn ddefnyddiol wrth greu straeon digidol, oherwydd gallant greu testun ar gyfer troslais, creu lluniau addas i gefnogi’r stori, a darparu’r troslais trwy dechnoleg testun i leferydd.


Cwis: Adrodd stori ar gyfer dysgu
· Mae’r cwis hwn yn cynnwys dau gwestiwn dewis lluosog.
· Rhaid i chi ateb y ddau gwestiwn yn gywir i symud ymlaen i’r adran nesaf.
· Cewch roi cynnig ar gyrraedd y sgôr pasio gymaint o weithiau ag y mynnwch.

1. Beth yw un ffactor sy’n gwahaniaethu rhwng adrodd stori ddigidol ac adrodd stori mewn person yng nghyd-destun addysg?
a. Cymhlethdod y naratif
b. Y defnydd o iaith uwch
c. Y lleoliad, offer a ddefnyddiwyd, a sut y’u defnyddir gyda myfyrwyr
d. Hyd y sesiwn adrodd stori
2. Sut all adrodd stori fod yn fanteisiol mewn addysg uwch?
a. Gwella arfer adfyfyriol a datblygiad proffesiynol
b. Cefnogi ymgysylltu a chymhwyso cysyniadau heriol
c. Hyrwyddo datblygiad gyrfa
d. Cyfoethogi dysgu myfyrwyr
e. Pob un o’r uchod


Chwarae rôl
Mae chwarae rôl yn dechneg dysgu safonol mewn nifer o bynciau, e.e. addysg. Mae chwarae rôl yn cefnogi cymhwysiad gwybodaeth a sgiliau mewn amgylchedd saff, yn gweithredu fel paratoad ar gyfer delio gyda sefyllfaoedd tebyg yn y gweithle, ac yn gwella ymgysylltiad a chymhelliant myfyrwyr. Ar yr un pryd, mae’n ffordd saff i gefnogi datblygiad sgiliau hanfodol fel dadlau, rhesymu, cyfathrebu rhyngbersonol a negodi.
I lawer o fyfyrwyr, gall chwarae rôl beri straen neu or-bryder, felly mae’n bwysig rhoi amser i baratoi, ac arfer myfyrwyr â chwarae rôl yn y dosbarth, ac ystyried gweithgareddau cysylltiedig ond ar wahân ar gyfer y sawl nad ydynt yn gallu cymryd rhan.
Sut i sefydlu chwarae rôl
Cyn i chi fynd ati i greu rôl, mae’n hanfodol cofio’r agweddau a ganlyn.
· Creu amgylchedd saff. Dylech feithrin amgylchedd lle bydd cyfranogion yn teimlo’n gyffyrddus wrth gymryd risgiau a rhoi cynnig ar wahanol rolau.
· Rhoi digon o amser i baratoi: Sicrhewch fod gan gyfranogion ddigon o amser i baratoi ar gyfer eu rolau a deall y senario.
· Gwneud yn siŵr ei fod yn ddiddorol: Ymgorfforwch elfennau sy’n gwneud chwarae rôl yn ddiddorol, fel propiau, amlgyfrwng, neu senarios byd go iawn.
Camau chwarae rôl
Dilynwch y camau hyn i greu profiad chware rôl effeithiol.
Cam 1: Diffinio amcanion dysgu
Esboniwch y nodau addysgol a’r amcanion dysgu penodol yn glir rydych am eu cyflawni drwy’r gweithgaredd chwarae rôl. Sicrhewch fod y gweithgaredd yn alinio gyda’r cwricwlwm ehangach.
Cam 2: Dewis senario perthnasol
Dewiswch senario sy’n berthnasol i’r pwnc a’r amcanion dysgu. Dylai’r senario ddarparu cyfleoedd i fyfyrwyr gymhwyso a dyfnhau ei dealltwriaeth o gysyniadau’r cwrs.
Cam 3: Adnabod rolau
Pennwch y rolau y bydd pob cyfranogwr yn ei chwarae yn y senario chwarae rôl. Ystyriwch amrywiaeth y rolau i annog ystod o safbwyntiau a phrofiadau. Gall rolau gynnwys ymarferwyr proffesiynol, cleientiaid, cwsmeriaid, gwneuthurwyr polisi, ayb
Cam 4: Datblygu gwybodaeth gefndir
Rhowch wybodaeth gefndir i gyfranogion am eu rolau, gan gynnwys cyd-destun perthnasol, cyfrifoldebau a chymhelliannau. Bydd y wybodaeth hon yn helpu cyfranogion i drochi eu hunain yn eu rolau yn ystod y gweithgaredd.
Cam 5: Gosod yr olygfa
Disgrifiwch leoliad a chyd-destun y gweithgaredd chwarae rôl. Ystyriwch ddarparu cyflwyniad byr neu senario i osod y cynllun a rhoi cyd-destun i gyfranogion ar gyfer eu rolau.
Cam 6: Sefydlu reolau a chanllawiau
Esboniwch yn glir y rheolau a chanllawiau ar gyfer y gweithgaredd chwarae rôl. Deliwch ag unrhyw ddisgwyliadau o ran ymddygiad, rhyngweithio, a lefel y byrfyfyr a ganiateir. Pwysleisiwch bwysigrwydd aros mewn cymeriad.
Cam 7: Cynnal y gweithgaredd chwarae rôl
Hwyluso’r gweithgaredd chwarae rôl, caniatáu i gyfranogion drochi eu hunain yn y rolau a aseiniwyd iddynt. Arsylwch ar y rhyngweithiadau, a byddwch yn barod i dywys y gweithgaredd os bydd angen. Gallech ddewis enwi nodau neu heriau arbennig i gyfranogion fynd i’r afael â nhw yn ystod y gweithgaredd.
Cam 8: Sesiwn ôl-drafod
Ar ôl y gweithgaredd chwarae rôl, dylech gynnal sesiwn ôl-drafod i adfyfyrio ar y profiad. Trafodwch yr heriau, mewnwelediadau a gwersi a ddysgwyd yn ystod y gweithgaredd. Cysylltwch yr arsylwadau i gynnwys y cwrs a’r amcanion dysgu.
Cam 9: Annog adfyfyrio
Gofynnwch i’r cyfranogion adfyfyrio ar eu perfformiad eu hunan a phrofiadau pobl eraill. Ystyriwch ddarparu promtiau adfyfyrio neu gwestiynau i arwain eu meddyliau.
Awgrym!
Mae dysgu drwy chwarae rôl a defnyddio senarios yn ddiddorol iawn ond gallant gymryd amser i’w trefnu. Gallech ystyried defnyddio offer AI cynhyrchiol i gefnogi creu deunyddiau chwarae rôl a senario.


Cwis: Chwarae rôl
· Mae’r cwis hwn yn cynnwys dau gwestiwn dewis lluosog.
· Rhaid i chi ateb y ddau gwestiwn yn gywir i symud ymlaen i’r adran nesaf.
· Cewch roi cynnig ar gyrraedd y sgôr pasio gymaint o weithiau ag y mynnwch.

1. Mae creu amgylchedd saff er mwyn chwarae rôl yn hanfodol i sicrhau bod cyfranogion yn teimlo’n gyffyrddus ac yn barod i gymryd risgiau yn ystod y gweithgaredd.
a. Cywir
b. Anghywir
2. Pam bod chwarae rôl yn cael ei ystyried yn dechneg dysgu werthfawr mewn addysg?
a. Mae’n lleihau straen a gor-bryder myfyrwyr
b. Mae’n gweithredu fel paratoad ar gyfer sefyllfaoedd yn y gwaith
c. Nid yw’n gofyn am ddigon o amser paratoi
d. Nid yw’n annog datblygu sgiliau hanfodol

